Gregor Strasser

Gregor Strasser (31. toukokuuta 1892 Geisenfeld – 30. kesäkuuta 1934 Berliini) oli saksalainen poliitikko, joka kuului Saksan kansallissosialistisen työväenpuolueen (NSDAP) johtajiin ennen puolueen valtaannousua. Strasser ajautui erimielisyyksiin puolueen johtajan Adolf Hitlerin kanssa, ja hänet murhattiin Hitlerin määräyksestä pitkien puukkojen yönä kesällä 1934. Gregor Strasserin ja hänen veljensä Otto Strasserin mukaan on nimetty strasserismiksi kutsuttu kansallissosialismin ”vasemmistolaisempi” suuntaus, joka painottaa kapitalismin vastaisuutta.

Elämä
Strasser syntyi baijerilaiseen katoliseen perheeseen ja sai farmaseutin koulutuksen. Ensimmäisessä maailmansodassa hän palveli upseerina ja sai ansioistaan rautaristin. Sodan jälkeen hän liittyi Freikorpsiin ja myöhemmin kansallissosialistiseen puolueeseen, jossa hänestä tuli eräs SA:n tärkeimpiä jäseniä.

Strasser otti osaa oluttupavallankaappaukseen 8.–9. marraskuuta 1923 ja joutui vankilaan. Toukokuussa 1924 hänet vapautettiin puolen vuoden vankilassaolon jälkeen, ku hänet oli valittu edustajaksi valtiopäiville. Hitlerin ollessa vangittuna hän toimi lyhyen aikaa puolueen johtajana. Strasseria pidetään Heinrich Himmlerin ”löytäjänä” ja suosittelijana.

Vuonna 1925 Strasserista tuli Pohjois-Saksan puoluejohtaja, ja yhdessä veljensä Otto Strasserin kanssa hän alkoi kontrolloida kansallissosialistista Arbeiter Zeitung -lehteä.

Strasser toimi NSDAP:n valtakunnallisena propagandajohtajana vuosina 1926–1928, minkä jälkeen tehtävä siirtyi Hitlerille itselleen.

Strasser oli vakaumuksellinen sosialisti kuten SA:n johtaja Ernst Röhm. Strasserin mielestä Saksan vauraus piti jakaa uudelleen ja niinpä hän vastusti Hitlerin tukea merkittäville teollisuusjohtajille kuten Emil Kirdorfille. Strasserin puheet aiheuttivat sen, että Kirdorf ja muut johtajat hylkäsivät puolueen joksikin aikaa, mikä hankaloitti Strasserin suhdetta Hitleriin ja muihin puoluejohtajiin.

Joulukuussa 1932 presidentti Paul von Hindenburg kutsui Kurt von Schleicherin valtakunnankansleriksi ja Strasserin tämän varakansleriksi. Schleicher toivoi voivansa kontrolloida koko kansallissosialistisen puolueen vasemmistosiipeä Strasserin kautta. Hitler ja Hermann Göring kyseenalaistivat nimityksen väittämällä sitä yritykseksi hajottaa puolue kahtia. Tämän jälkeen korkein natsijohto päätti kokoontumisessaan kieltäytyä tunnustamasta Strasserin asemaa. Puolueen yhtenäisyyden vuoksi Strasser erosi kaikista puolueviroistaan ja siirtyi työskentelemään suureen kemikaalitehtaaseen. 

Pitkien puukkojen yönä 30. kesäkuuta 1934 Strasser pidätettiin ollessaan kotonaan lounaalla Hitlerille uskollisten puoluelaisten kanssa. Hänet vietiin vankilaan, jossa hänet myöhemmin ammuttiin.

Lähteet

Aiheesta muualla 

NSDAP:n poliitikot
Propagandistit
Pitkien puukkojen yönä murhatut
Vuonna 1892 syntyneet
Vuonna 1934 kuolleet